Diari Oficial de la Generalitat Valenciana


Sumari del DOGV 3986, del 25-04-2001 (2001/3590)

RESOLUCIÓ de 6 d'abril de 2001, de la Vicepresidència Segona del Govern Valencià, per la qual es convoquen ajudes per a realitzar accions especials de I+D en l'any 2001.
-------------------------------------------------------------------------------------------------------------------------------------------------------------------------

### Dades del document

Número de DOGV
:   3986

Data del DOGV
:   25-04-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/3590


Data del document
:   06-04-2001

Organisme emissor
:   Presidència de la Generalitat

Tipus de document
:   Resolució

Descriptors 

:   * projecte d'investigació
    * suport econòmic
    * recerca i desenvolupament
    * ajuda pública

RESOLUCIÓ de 6 d'abril de 2001, de la Vicepresidència Segona del Govern Valencià, per la qual es convoquen ajudes per a realitzar accions especials de I+D en l'any 2001. [2001/3590]
  
Per Resolució de 26 de desembre de 2000, de la Vicepresidència Segona del Govern Valencià, es van convocar ajudes per a realitzar accions especials de I+D en l'any 2001.
  
D'acord amb l'apartat segon de l'esmentada resolució, aquestes ajudes seran sufragades a càrrec de la línia de subvenció 406/000/2001, programa 542.10 €Investigació Científica i Tècnica?, dels pressupostos de la Generalitat Valenciana per a l'exercici 2001, per una quantitat global màxima de 40.595.075 de pessetes.
  
Segons les esmenes aprovades pel ple de les Corts Valencianes a la Llei 12/2000, de 28 de desembre, de Pressupostos de la Generalitat Valenciana per a l'exercici 2001, procedeix incrementar en 9.000.000 de pessetes l'import inicialment assignat a les ajudes per a realitzar accions especials de I+D.
  
Amb aquesta finalitat, la Vicepresidència Segona del Govern Valencià, en l'exercici de les competències que té atribuïdes en matèria de foment de la investigació científica, convoca, mitjançant resolució, ajudes per a la realització d'actuacions especials en matèria de I+D durant l'any 2001, alhora que s'aproven les bases per les quals se'n regirà la concessió, contingudes en els corresponents annexos de la resolució.
  
En virtut de tot això, i fent ús de les competències que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià, resolc:
  
Primer
  
Es convoquen ajudes per a la realització d'accions especials de I+d i s'aproven les bases per les quals se'n regirà la concessió, que apareixen publicades en l'annex. A efectes del que disposa la present resolució es consideren accions especials:
  
Actuacions per a l'elaboració de propostes de projectes a programes comunitaris
  
Actuacions d'especial oportunitat des del punt de vista cientificotecnològic.
  
Segon
  
Les ajudes relacionades als apartats anteriors seran sufragades a càrrec de la línia de subvenció 406/000/2001, programa 542.10 €Investigació Científica i Tècnica?, dels pressupostos de la Generalitat Valenciana per a l'any 2001, per una quantitat global màxima de 29.393.494 de pessetes.
  
Tercer
  
S'autoritza al subsecretari de l'Oficina de Ciència i Tecnologia del Govern Valencià a dictar les resolucions necessàries per a l'aplicació i el desplegament de la present resolució.
  
Quart
  
Es delega en el subsecretari de l'Oficina de Ciència i Tecnologia del Govern Valencià l'exercici de la competència per a dictar les resolucions derivades d'aquesta convocatòria.
  
Cinqué
  
La present resolució substitueix la Resolució de 26 de desembre de 2000, de la Vicepresidència Segona del Govern Valencià (DOGV núm. 3.909, de 3 de gener de 2001). Les sol·licituds d'ajudes presentades d'acord amb el que disposa la dita resolució de 26 de desembre de 2000, es consideraran vàlides als efectes de la present resolució.
  
Sisé
  
La present resolució entrarà en vigor l'endemà de la seua publicació en el Diari Oficial de la Generalitat Valenciana.
  
D'acord amb el que disposen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra la present resolució, que posa fi a la via administrativa, es podrà interposar potestativament en reposició, o bé plantejar directament recurs contenciós administratiu, en els terminis i davant els òrgans que s'indiquen a continuació:
  
El recurs de reposició s'haurà d'interposar davant l'òrgan que va dictar l'acte, en el termini d'un mes comptador des de l'endemà de la publicació de la present resolució.
  
El recurs contenciós administratiu s'haurà de plantejar davant el Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació de la present resolució.
  
València, 6 d'abril de 2001.- El vicepresident segon del Govern Valencià: José Joaquín Ripoll Serrano.
  
ANNEX
  
Bases de la convocatòria de concessió d'ajudes per a la realització d'accions especials de I+D
  
1. Finalitat de la convocatòria
  
La finalitat d'aquesta convocatòria és el finançament durant l'any 2001 d'accions especials tendents a aconseguir objectius rellevants per a la Comunitat Valenciana en matèria de I+D. Entre altres, es consideraran accions especials:
  
Actuacions per a l'elaboració de propostes de projectes a programes comunitaris.
  
Actuacions d'especial oportunitat des del punt de vista cientificotecnològic.
  
2. Règim Jurídic
  
Aquesta convocatòria es regeix per les presents bases i, en allò que no s'hi preveu, s'ajustarà al que disposen les normes que siguen d'aplicació i, en especial, les següents:
  
La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
El text refós de la Llei d'Hisenda Pública de la Generalitat Valenciana aprovat per Decret Legislatiu de 26 de juny de 1991.
  
La Llei 12/2000, de 28 de desembre, de Pressupostos de la Generalitat Valenciana per a l'exercici 2001.
  
3. Sol·licitants i beneficiaris
  
Podran ser sol·licitants i beneficiaris de les ajudes les entitats públiques o privades, sense ànim de lucre, amb finalitat investigadora legal o estatutària, personalitat jurídica pròpia i capacitat suficient d'obrar.
  
Podran presentar propostes, davant el seu organisme i com investigadors responsables de la seua execució cientificotècnica, les persones físiques amb capacitat investigadora, integrades en la plantilla de les entitats mencionades en el punt anterior.
  
4. Conceptes susceptibles d'ajuda
  
Despeses de material fungible.
  
Despeses corresponents a viatges i dietes.
  
Altres despeses complementàries.
  
En cap cas seran subvencionables les despeses de material inventariable i bibliogràfic, ni les retribucions de personal vinculat estatutàriament o contractualment a les entitats sol·licitants, ni les despeses corresponents a mobiliari, ni de material d'ús exclusivament administratiu.
  
5. Formalització de les sol·licituds
  
Les sol·licituds, dirigides a l'Oficina de Ciència i Tecnologia del Govern Valencià, es presentaran en el Registre General de la Conselleria de Cultura i Educació, av. de Campanar, 32, 46386 València. La presentació de les sol·licituds es podrà fer també per qualsevol dels procediments previstos en l'article 38 de la Llei de Règim Jurídic de les Administracions Públiques i del Procediment Administratiu Comú.
  
Els models d'impresos informatitzats i normalitzats es podran obtenir en l'Oficina de Ciència i Tecnologia. L'adreça d'internet per a obtenir el text de la convocatòria i els impresos de sol·licitud és: http://www.cult.gva.es/dgeui/homepage.htm
  
En cap cas podrà aparéixer una mateixa persona física, com sol·licitant o com investigador principal, en més d'una sol·licitud d'ajuda de la present convocatòria.
  
Les sol·licituds s'acompanyaran dels següents documents:
  
Curriculum vitae de cada un dels investigadors.
  
Memòria de l'activitat a realitzar i pressupost.
  
En el cas que els beneficiaris d'aquestes ajudes siguen entitats juridicoprivades, estan obligades a acreditar davant l'Oficina de Ciència i Tecnologia del Govern Valencià, que es troben al corrent de les seues obligacions tributàries i de Seguretat Social amb relació al moment en què finalitze el termini de presentació de sol·licituds, d'acord amb el que disposa l'article 3 de l'Ordre de 30 de maig de 1996, de la Conselleria d'Economia i Hisenda (DOGV, de 21.06.96).
  
Si la sol·licitud no reuneix els requisits exigits o la documentació presentada és incompleta, es requerirà la persona interessada, perquè, en un termini de 10 dies, esmene la falta o adjunte els documents preceptius i s'indicarà que, si així no ho fera, es considerarà que ha desistit de la seua petició, amb la resolució prèvia en què es declare aquesta circumstància amb indicació dels fets produïts i les normes aplicables.
  
6. Termini de presentació de sol·licituds
  
El termini de presentació de sol·licituds serà de vint dies comptadors des de l'endemà de la publicació de la present resolució.
  
7. Avaluació i selecció
  
El contingut científic i la viabilitat de les propostes s'avaluarà per una comissió presidida pel subsecretari de l'Oficina de Ciència i Tecnologia i integrada per experts científics i representants de l'Oficina Valenciana de Ciència i Tecnologia, d'acord amb els criteris següents:
  
- La qualitat científica del grup d'investigació: 50% de la puntuació total.
  
- L'interés cientificotècnic de la proposta: 50% de la puntuació total.
  
Aquesta comissió elevarà la seua proposta al subsecretari de l'Oficina de Ciència i Tecnologia del Govern Valencià.
  
8. Resolució
  
La concessió o denegació de les ajudes serà realitzada per resolució del subsecretari de l'Oficina de Ciència i Tecnologia del Govern Valencià. La resolució d'adjudicació es publicarà en el Diari Oficial de la Generalitat Valenciana.
  
La resolució es dictarà i publicarà en el termini màxim de 6 mesos des de la finalització del termini de presentació de sol·licituds.
  
Si no es dicta resolució en aquest termini es consideraran desestimades les sol·licituds.
  
La motivació de la resolució que s'adopte quedarà acreditada a l'expedient.
  
9. Pagament de les ajudes
  
El pagament de l'ajuda es realitzarà una vegada es justifique la realització de l'activitat que motive la subvenció, per mitjà de la presentació dels següents documents:
  
Memòria de l'activitat realitzada.
  
En el cas que els beneficiaris siguen entitats que hagen de retre comptes a la Sindicatura de Comptes, document justificant de les despeses objecte de l'ajuda. Aquestes entitats hauran de conservar els originals de les factures i altres justificants de despesa durant el període legalment establit.
  
Les altres entitats públiques o privades que no estiguen obligades a retre comptes a la Sindicatura, tots els originals o còpies compulsades de les despeses.
  
Aquesta documentació s'haurà de presentar abans del dia 30 de novembre de 2001. La no justificació en termini es considerarà com renuncia a l'ajuda concedida.
  
10. Obligacions
  
L'acceptació de les ajudes per part dels beneficiaris implica la subjecció a les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 47 de la Llei d'Hisenda Pública de la Generalitat Valenciana.
  
En particular, els beneficiaris estan obligats a:
  
Fer constar en les memòries anuals que es redacten, així com en els treballs publicats, que la investigació ha sigut subvencionada per la Presidència de la Generalitat Valenciana.
  
En el cas de projectes finançats, l'investigador responsable haurà de vetlar pel compliment de les diferents etapes del pla de treball proposat, i es dedicarà d'acord amb les normes pròpies del departament o centre on es duu a terme.
  
Justificar la realització de l'activitat abans del 30 de novembre de 2001.
  
Aportar una declaració responsable de no haver rebut altres subvencions per a la mateixa finalitat o, en el cas d'haver-ne rebut, de la seua quantia.
  
Tota alteració de les condicions tingudes en compte per a la concessió de la subvenció i, si és procedent, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
  
L'import de les ajudes o subvencions regulades en esta resolució en cap cas podrà ser de tal quantia que, aïlladament o en concurrència amb subvencions i ajudes d'altres administracions públiques o d'altres ens públics o privats, supere el cost de l'activitat que ha de desenrotllar el beneficiari. En aquest supòsit, quan la subvenció principal siga de la Generalitat Valenciana, correspondrà el reintegrament de l'excés obtingut sobre el cost de l'activitat desenrotllada.
  
11. Seguiment
  
El seguiment de les ajudes concedides és competència del subsecretari de l'Oficina de Ciència i Tecnologia, que establirà els procediments adequats per a això i podrà designar també els òrgans o comissions que considere oportunes per a realitzar-lo.
  
D'acord amb el que disposa l'article 47 de la Llei d'Hisenda Pública de la Generalitat Valenciana, procedirà el reintegrament de les quantitats percebudes i l'exigència de l'interés de demora des del moment del pagament de la subvenció en els casos següents:
  
Incompliment de l'obligació de justificació.
  
Obtenció de la subvenció sense reunir les condicions que es requerixen.
  
Incompliment de la finalitat per a la qual va ser concedida la subvenció.
  
Incompliment de les condicions imposades als beneficiaris amb motiu de la concessió de la subvenció.